ગોટલીમાં વિટામિન બી-12 પણ રહેલું છે, જેથી ગોટલી ભારતીયો માટે ખાલી જરૂરિયાત મુજબની જ નહિ, પણ બહુ જ અગત્યનો ઉપયોગી આહાર છે. અમારો સર્વે બતાવે છે કે ગોટલી જરૂરિયાત મુજબનો ઉત્તમ ખોરાક છે. માત્ર 100 ગ્રામ જેટલી ગોટલીમાં બે કિલો જેટલી કેરીમાં હોય તેટલાં પોષક તત્ત્વો રહેલાં છે. ઉપર મુજબની માહિતીથી સ્પષ્ટ થાય છે કે ગોટલી શાકાહારી લોકો માટે એક ખાસ ઉમદા આહાર બની શકે. છતાંય આપણે માત્ર કેરીનો રસ ખાઈએ છીએ, જ્યારે એમાં ઓછાં પોષક તત્ત્વો છે. ગોટલીમાં સારા પ્રમાણમાં પોષક તત્ત્વો હોવા છતાં પણ તેને ફેંકી દઈએ છીએ. ગોટલીને ફેંકીને માત્ર ગંદકી નથી ફેલાવતા, પરંતુ આપણે એક સારા ખોરાકનો પણ વ્યય કરીએ છીએ, કે જે કરોડ રૂપિયા જેટલું ઉપયોગી નીવડી શકે તેમ છે. આ લેખનો હેતુ એ છે કે, ગુજરાત તેમ જ ભારતભરના લોકો વધુમાં વધુ ગોટલીમાં રહેલાં પોષક તત્ત્વો વિશે જાણે, સમજે અને વધુમાં વધુ સદુપયોગ કરતા થાય.